送胡衍道
作者：葉適
朝代：宋

paragraphs: 庭松雪外青，檻梅冰裏白。
正堪頻把玩，何忍驟離拆。
我老如蛻蟬，隨葉飄重泉。
欣君整佩出，直上穹穹天。
卓茂冠天下，王祥歌海沂。
奉璋承大糦，籲俊迪深知。
情胡萬難齊，理或一未貫。
中道不及伸，偏質徒受亂。
同人當同羣，不止同其門。
衆金鑪鞴合，一匠杗桶分。
惜民當惜農，不止惜其傭。
客主兩無怨，政刑會時雍。
三年心所親，臨別語甚的。
已去寧再逢，懷哉展其力。